**Записник са састанка Посебне међуминистарске радне групе за израду другог Акционог плана за период од 2016. до 2017. године и реализације учешћа Републике Србије у иницијативи Партнерства за отворену управу**

Састанак је одржан 8. фебруара 2016. године у просторијама Министарства државне управе и локалне самоуправе.

Састанку су присуствовали: Жељко Ожеговић – државни секретар и руководилац радне групе, Љиљана Узелац - МДУЛС, Драгана Брајовић-МДУЛС, Богдан Лекић - МДУЛС, Ђурђа Јанићијевић - МДУЛС, Душан Стојановић - Е управа, Марија Кујачић Е управа, Весна Јевтић - Е управа, Јован Ницић – Агенција за борбу корупције, Маријана Обрадовић - Агенција за борбу корупције, Милица Сарачевић – канцеларија за ЕИ, Марија Орос Јанковић - канцеларија за ЕИ, Сузана Стојадиновић - РСЈП, Драгана Глишић - МСП, Милена Бановић – Канцеларија за сарадњу са цивилним друштвом, Владимир Подгорац - МУП, Катарина Милановић – Министарство просвете, науке и технолошког развоја, Славенка Мијушковић – Министарство трговине, туризма и телекомуникација, Сузана Оташевић Генерални секретаријат Владе, Милош Милосављевић, Привредна комора Србије, Ђорђе Ђукић – Јединствени информатички савез Србије, Данијела Божовић - БоШ, Раша Недељков - ЦРТА, Бојана Селаковић Грађанске иницијативе, Сања Поповић Пантић, Удружење пословних жена Србије, Ирена Церовић – УНДП, Иван Радојевић, ЦРТА.

Састанку нису присуствовали: Урош Стојковић, Управа за јавне набавке, члан, Биљана Илић Стошић, Народна скупштина Србије, члан, Неђо Јовановић, Народна скупштина Србије, заменик члана

Дневни ред састанка:

* Кратко представљање иницијативе Партнерство за отворену управу и досадашњи резултати у оквиру учешћа РС у овој иницијативи
* Кратко представљање акционог плана и договор о начину сарадње, темама и корацима за израду Нацрта акционог плана
* Договор о организовању округлог стола ради укључивања свих заинтересованих организација цивилног друштва  на самом почетку израде акционог плана
* Разно

Жељко Ожеговић је отворио састанак и одржао уводну реч.

У уводној речи је, између осталог, истакнуто:

* Партнерство за отворену управу (ПОУ) представља међународну иницијатиу чија је сврха обезбеђивање подршке и већег ангажовања влада широм света у циљу побољшања интегритета, транспарентности, ефикасности и одговорности јавне власти.
* Активности које су рађене у склопу иницијатеиве Партнерство за отворену управу у претходном периоду, у потпуности су у складу са Стратегијом реформе јавне управе и Акционим планом, где је такође један од главних циљева повећање транспарентности и отворености јавне управеа, то су захтеви који се морају испунити и у оквиру процеса евроинтеграција.
* Партнерство је формално покренуто у септембру 2011. године, а Република Србија је изразила намеру да учествује у овој иницијативи 2012. Први Акциони план Србија је усвојила у децембру 2014. године.
* Акционим планом је дефинисано 13 мера, у оквиру којих се налази 25 појединачних активности. За сваку активност предвиђени су кораци имплементације са јасно дефинисаним роковима и органима надлежним за спровођење. Од 25 предвиђених активности, 18 активности је спроведено у потпуности или у знатној мери, 5 активности је спроведено у мањој мери, док две активности нису ни започете, због недостатка финансијскох средстава.
* У децембру је израђен привремени Извештај-самопроцена о спорвођењу АП, на основу доприноса свих органа одговорних за спровођење мера дефинисаних Акционим планом и након двонедељне јавне расправе, његова коначна верзија је достављена Секретаријату ОГП-а и постављен је на сајт МДУЛС и ОГП
* Достављен нам је и привремени извештај Независног механизма за извештавање, у коме је оцењено да је спровођење АП на релативно високом нивоу и у коме су дате препоруке за унапређење процеса израде акционог плана, као и процеса консултација са цивилним друштвом. Ове препоруке ће се искористити приликом израде следећег акционог плана (Овај извештај је у фази коментарисања.)
* У оквиру другог циклуса израде Акционог плана за период 2016. до 2017. године основана je ова посебна међуминистарска радна група. Од изузетне је важности учествовање представника организација цивилног друштва у радној групи, који су изабрани су у транспарентној процедури, на основу јавног конкурса који је објавила Канцеларија за ОЦД у сарадњи са МДУЛС, што у претходном циклусу израде акционог плана није био случај. У радној групи су заступљени и државни органи, службе Владе, посебне организације, независни државни органи, Народна скупштина Републике Србије и привредна комора Србије
* На осонову искуства стеченог приликом израде првог акционог плана и препорука Независног механизма за извештавање у овом другом циклусу израде АП потребно побољшати консултативни процес са ОЦД

Драгана Брајовић се потом осврнула на начин израде и структуру акционог плана и истакла следеће:

* Акциони план је најважнија компонента учешћа једне државе у Партнерству за отворену управу. Њиме држава изражава своју посвећеност основним вредностима Партнерства за отворену управу, кроз преузимање амбициозних обавеза које значајно унапређују постојеће стање у оквиру ових вредности
* Четири основна принципа Партнерства за оптворену управу су транспарентност, јавна одговорност, учешће јавности и употреба нових технологија и иновација
* Потребно је да акциони план буде фокусиран на националне приоритете у оквиру ове четири вредности
* Акциони план не мора да садржи велики број мера али је важно да оне буду прецизно и детаљно дефинисане и да су јасно повезане са основним вредностима Партнерства, као и да јасно унапређују тренутно стање у области на коју се односе.
* Није пожељно у акциони план укључивати обавезе које се већ налазе у другим стратешким документима, већ да те обавезе треба да представљају надградњу, односно додатне мере у складу са већ преузетим обавезама из других стратешких докумената.
* У акционом плану могуће груписати обавезе према одређеним темама (нпр. отворени подаци, здравство, просвета, итд), односно у 6 кластера (тематских група), а то су: учешће јавности – ангажовање грађана у изради политика, интегритет власти – борба против корупције и јачање демократских институција, слобода информисања – гарантовање приступа јавности информацијама које власт поседује, финскална транспарентност – помоћ за грађане у праћењу трошења средстава, јавне услуге – обезбеђивање ефикасне услуге грађанима и отворени подаци – дигитализација и отварање података.
* Партнерство за отворену управу у свакој земљи која приступи овој иницијативи успоставља Независни механизам за извештавање који прати све фазе израде акционог плана – од припреме нацрта, целокупног консултативог процеса, преко имплементације, до евалуације. За овај механизам обично се ангажује одређена невладина организација. Код нас улогу независног механизма за извештавање врши Центар за европске интеграције.
* Успешни акциони планови су релевантни у односу на транспарентност, одговорност и учешће јавности и садрже конкретне, временски дефинисане и мерљиве обавезе. Приликом извештавања, Независни механизам за извештавање води се одређеним критеријумима на основу којих процењује релевантност обавеза укључених у акциони план и најбоље обавезе се обележавају звездицом – то су обавезе за пример, такозване „star commitments“. Да би нека обавеза добила звездицу она мора бити конкретна и мерљива, јасно повезана са ПОУ вредностима, мора да има значајан утицај (transformative impact) и мора бити спроведена у потпуности или у знатној мери.
* Независни механизам за извештавање такође прати консултативни процес током израде и имплементације акционог плана (да ли су извршене консултације, колико су трајале, да ли су потребни документи објављени на време, пре консултација, да ли су предузете активности у вези са подизањем свести, обим консултација, стални консултативни процес)
* У складу са календаром ПОУ, акциони план потребно јe усвојити до 30. јуна 2016. У прошлом циклусу израде акционог плана Србија то није успела, већ је акциони план усвојен у децембру 2014. године.
* У циљу укључивања што више заинтересованих организација цивилног друштва у процес израде акционог плана, пoтребно је организовати округли сто – консултативни састанак чланова Посебне радне групе са органицацијама цивилног друштва, на којем би оне изнеле своје идеје и сугестије када су у питању обавезе које ће бити укључене у Акциони план.
* Србија је усвојила декларацију „Отворена управа за имплементацију Агенде за одрживи развој до 2030. године“. У складу са Декларацијом, у акциони план је потребно уврстити и мере које су у вези са имплементацијом Агенде.
* Задатак чланова Посебне радне групе је да до следећег састанка припреме своје предлоге за обавезе које би се могле укључити у акциони план
* Раде Драговић, Дирекцијa за еУправу, појаснио је термин *отворени подаци* и, између осталог, нагласио да су то само они подаци који су доступни, машински читљиви и бесплатни.
* Ирена Церовић, УНДП, подсетила је да је УНДП и до сада подржавао Дирекцију за еУправу и МДУЛС у активностима које се тичу отворених података и изразила намеру УНДП-а да настави такву сарадњу. Нагласила је да је у Србији већ урађена процена спремности за отварање података и да су мере из акционог плана који је израђен на основу те процене нашле своје место и у Стратегији развоја електронске управе и акционом плану за њено спровођење. Кад је у питању акциони план Партнерства за отворену управу, сложила се да би у њега требало укључити оно што би се додатно могло урадити на тему отворених података. Додала је да ће усоро бити формирана радна група за отворене податке, чији ће задатак, између осталог бити да осмишљава статешке приоритете у вези са отвореним подацима и пружа подршку институцијама које започну са активностима у том правцу. Такође, с обзиром да је отварање података у великој мери повезано са ПОУ, да су то два паралелна процеса, напоменула је да би се могао организовати и заједнички састанак ове две радне групе.
* Жељко Ожеговић, МДУЛС, подсетио је да је у току доношење новог Закона о општем управном поступку и да тај процес такође доприноси активностима везаним за отворену управу. Напоменуо је такође да је у току формирање радне групе која ће се бавити израдом закона о електронској управи који ће унапредити процес размене података између самих државних органа, као и грађана, а то све ће допринети повећању ефикасности управе и смањењу трошкова за грађане.
* Драгана Брајовић, МДУЛС, подсетила је да су задаци Посебне радне групе, поред израде Акционог плана, праћење његовог спровођења, учествовање у консултацијама са цивилним друштвом и израда извештаја о спровођењу. Додала је да се, када се Акциони план заврши, раде два извештаја – самопроцене, један привремени, након годину дана спровођења акционог плана и други коначни. Паралелно са тим извештајима и Независни механизам за извештавање ради своје извештаје, уз препоруке за унапређење процеса израде и квалитета акционог плана.
* На захтев Бојане Селаковић, Грађанске иницијативе, размотрен је и појашњен начин на који ће бити организован консултативни састанак са цивилним друштвом. Предложено је и договорено да се на консултативном састанку са организацијама цивилног друштва ради у шест посебних група, према већ поменутим кластерима. На предлог Милене Бановић из Канцеларије за сарадњу са цивилним друштвом, да је неопходно да се одмах дефинише ко ће од чланова радне групе бити фасилитатори, договорено је да МДУЛС предложи фасилитаторе у складу са надлежношћу за поједине групе и о томе обавести и усагласи предлог са члановима радне групе.
* Напоменуто је да ће после овог састанка у сарадњи са Канцеларијом за сарадњу са цивилним друштвом бити послат јавни позив за консултативни састанак организацијама цивилног друштва, који ће се наћи на сајту оба органа. Органзације цивилног друштва биће у прилици да дају своје предлоге за обавезе које би могле бити укључене у Акциони план, кроз рад са члановима Посебне радне групе. Планирано је да се рад одвија у шест група, према већ поменутим кластерима.
* Одмах након консултативног састанка са цивилним друштвом одржаће се и састанак чланова Посебне радне групе на коме ће се размотрити сви поднети предлози организација цивилног друштва, као и предлози чланова Посебне радне групе.
* Милена Бановић из Канцеларије за сарадњу са цивилним друштвом је напоменула да ће и на сајту Канцеларије бити објављен јавни позив за све невладине организације. Она је истакла и да Канцеларија користи своје ресурсе у виду друштвених мрежа и мејлинг листа. Такође је додала да је потребно укључити и приватни сектор у овај консултативни процес. Напоменуто је да се пословна заједница може укључити уз помоћ представника Привредне коморе Србије који је члан Посебне радне групе.
* Раша Недељков, ЦРТА, понудио је помоћ коју ова организација у сарадњи са Београдском отвореном школом и Грађанским иницијативама може да обезбеди у циљу организације консултација са ОЦД, и напоменуо да има и потенцијалних ресурса, да се организују консултације изван Београда, као и да се изради веб-страница која би поред едукативно-информативне улоге могла да послужи и за генерисање доприноса шире јавности. Такође је напоменуо да постоји план да се у Србији организује догађај који се односи на отвореност Парламента. То може да буде још једна прилика за промовисање Партнерства за отворену управу
* Бојана Селаковић, Грађанске иницијативе, изнела је примедбу да је овај састанак пребрзо организован и да за консултативни процес неће сазнати већина организација цивилног друштва. С обзиром на то да многе организације цивилног друштва нису упућене у ову област, напоменула је да је потребно радити на јачању капацитета цивилног друштва, а нарочито за организације које се налазе изван Београда. Такође је изразила потребу да се у консултативном роцесу заступи и тема заштите података о личности, као и да у овај процес буду укључени независни државни органи попут Заштитника грађана.
* Напоменуто је и то да је ће у оквиру даљих активности Нацрт акционог плана бити објављен на интернету у да ће коментари на њега моћи да се достављају путем интернета, а да је у плану и округли сто.
* Данијела Божовић, Београдска отворена школа, напоменула је да је ова организација спровела истраживање у вези са информаторима о раду локалних самоуправа и добила поражавајуће податке у вези са употребљивошћу података из информатора, тако да би укључивање обавезе која се односи на отварање информатора о раду могла да представња додату вредност у вези са вредностима Партнерства за отворену управу.
* Напоменуто је и да ће се активности које су дефинисане првим акционим планом, а које још нису спроведене, бити укључене у нови акциони план, с тим што ће се оне бити посебно обележене
* Сузана Стојадиновић, РСЈП, предложила је да улога у раду Посебне радне групе била саветодавна у методолошком погледу, у смислу израде што квалитетнијег Акционог плана, обезбеђивања усклађености документа са другим стратешким документима. Напоменула је да РСЈП у сарадњи са Министарством финансија припрема системски закон о платном систему у РС. Овим законом ће се, између осталог, успоставити уређен систем планирања, утврдити који су то плански документи и документи јавних политика, као и која је обавезна садржина тих докумената. Такође, успоставиће се јасна веза са планирањем јавних политика и буџетирањем. У складу са тим напоменула је да је у акциони план неопходно унети финансијска средства, индикаторе и остале неопходне елементе.
* Љиљана Узелац, МДУЛС, напоменула је да се од представника РСЈП очекује активно учешће у свим активностима Посебне радне групе, а не само саветодавна улогу. Такође напоменула је да је матрица за акциони план добијена од Партнерства за отворену управу и да та добијена форма не предвиђа финансијска средства. Ипак, финансијски аспект је веома важан због наших планова и ресурси за обавезе морају бити обезбеђени.
* Састанак је затворио Жељко Ожеговић, напоменувши да ће о даљим активностима чланови радне групе бити обавештавани путем мејла.

.